დანართი 1

შეფასების მეთოდებისა და კრიტერიუმების საორიენტაციო ფორმა

შეფასების **ფორმებია** - **შუალედური** (ერთჯერადი ან მრავალჯერადი) და **დასკვნითი** შეფასება, რომელთა ჯამი წარმოადგენს საბოლოო შეფასებას (100 ქულა ჯამში); კრედიტი ათვისებულად ითვლება, თუ სტუდენტი მიიღებს არანაკლებ 51 ქულისა.

შეფასების **კომპონენტები** - არის შეფასების ფორმების ნაწილი, რომელიც განსაზღვრავს სტუდენტის ცოდნის/უნარის/კომპეტენციების შეფასების ხერხებს (მაგ: ზეპირი/წერითი გამოკითხვა, ზეპირი/წერითი გამოცდა, პრაქტიკული/თეორიული სამუშაო და ა.შ.);

შეფასების **მეთოდი** არის საგანმანათლებლო პროგრამის კომპონენტში განსაზღვრული სწავლის შედეგების მიღწევის შესაფასებლად გამოსაყენებელი საშუალება (ტესტი, ესე, დემონსტრირება, პრეზენტაცია, დისკუსია, კაზუსის ამოხსნა, იმიტირებულ პროცესში მონაწილეობა, სამუშო ჯგუფში მუშაობა და ა.შ.

შეფასების **კრიტერიუმი** - შეფასების მეთოდის საზომი ერთეული, რითაც დგინდება სწავლის შედეგების მიღწევის დონე.

გთავაზობთ შეფასების მეთოდებისა და კრიტერიუმების საორიენტაციო მაგალითებს, რის საფუძველზეც, შეძლებთ თქვენი კურსის საჭიროებიდან გამომდინარე, შეარჩიოთ მეთოდი და ჩაშალოთ შესაბამის კრიტერიუმებად.

**1.** **სემინარზე აქტიურობა -** ამ დროს მოწმდება მასალის ცოდნის დონე, აქტივობის ხარისხი, დასმული შეკითხვების და პასუხების ადეკვატურობა, მიღებული ცოდნის პრაქტიკულ გამოცდილებასთან დაკავშირების უნარი, დიკუსიის უნარი, კითხვების დამოუკიდებლად შედგენის უნარი. ვთქვათ, თითოეულ სემინარზე აქტივობა ფასდება 2 ქულით, მაშინ, აქტიურობის შეფასების კრიტერიუმები შეიძლება იყოს:

**კრიტერიუმები:**

* **2 ქულა:** სტუდენტი კარგად არის მომზადებული, ზედმიწევნით კარგად ფლობს სილაბუსით გათვალისწინებულ მასალას, შესრულებული აქვს საშინაო დავალება, დასმულ შეკითხვებზე პასუხები სრულყოფილი, სწორი და დასაბუთებულია; ლიტერატურის დამუშავების ხარისხი მაღალია; ფლობს კამათის კულტურას. მასალის ცოდნის დონე მაღალია, აქტივობის ხარისხი მაღალი, აღინიშნება დასმული შეკითხვების და პასუხების ადეკვატურობა, გააჩნია მიღებული ცოდნის პრაქტიკულ გამოცდილებასთან დაკავშირების უნარი, შეუძლია კითხვების დამოუკიდებლად შედგენა.
* **1 ქულა:** სტუდენტი ნაკლებად აქტიურია, ფლობს სილაბუსით გათვალისწინებული მასალის მხოლოდ ცალკეულ ფრაგმენტებს. დასმულ შეკითხვებზე გაცემული პასუხები ხშირ შემთხევაში მცდარია, ლიტერატურის დამუშავების ხარისხი დაბალია.
* მასალის ცოდნის დონე საშუალოა, აქტივობის ხარისხი დამაკმაყოფილებელი, აღინიშნება დასმული შეკითხვების და პასუხების ადეკვატურობა, თუმცა აღინიშნება მცირე შცდომები, გააჩნია სუსტი მიღებული ცოდნის პრაქტიკულ გამოცდილებასთან დაკავშირების უნარი, ლექტორის დახმარებით შეუძლია კითხვების შედგენა.
* **0 ქულა** - სტუდენტი სრულიად მოუმზადებელია. ფლობს სილაბუსით გათვალისწინებული მასალის მხოლოდ ცალკეულ ფრაგმენტებს. დასმულ შეკითხვებზე გაცემული პასუხები არსებითად მცდარია ან პასუხი შეკითხვის შესაბამისი არ არის, ლიტერატურა საერთოდ არ არის დამუშავებული, სტუდნეტი არ მონაწილეობს დისკუსიაში, არ ფლობს კამათის კულტურას.

**2) ქვიზი - თუ გსურთ ქვიზის მეშვეობით, წერილობით შეამოწმოთ სტუდენტის ცოდნა კონკრეტული საკითხის შესახებ და მაგალითად, ამას დაუთმობთ 5 ქულას, შესაძლოა ქულები შემდეგნაირად ჩაიშალოს:**

5 ქულა - საკითხი ამომწურავად არის გადმოცემული, არ არის შინაარსობრივი შეცდომები, პასუხი არგუმენტირებულია და ლოგიკურად გამართული;

4 ქულა - ნაშრომი კარგად არის შესრულებული, სრულყოფილად პასუხობს დავალებას, თუმცა დაშვებულია 1-2 შეცდომა; აზრი გამართულად და ლოგიკურად არის გადმოცემული;

3 ქულა - ნაშრომი საშუალო დონისაა, აზრი გასაგებია, თუმცა გადმოცემისას დაშვებულია მნიშვნელოვანი შეცდომები;

2 ქულა - ნაწერი სუსტია, კითხვაზე არ არის გაცემული დამაკმაყოფილებელი პასუხი, წინადადებები სტრუქტურულად გაუმართავია; დაშვებულია 5-ზე მეტი შეცდომა;

1 ქულა - დაწერილია რამდენიმე წინადადება, ლექსიკა მარტივი და შეუსაბამოა, შეცდომა დაშვებულია ყოველ წინადადებაში;

0 ქულა - დავალება არ არის შერულებული ან ნაწერი არ პასუხობს დავალებას.

**4) პრეზენტაცია –** ვთქვათ,სტუდენტები სემესტრის დასაწყისში, ლექტორთან შეთანხმებით, ირჩევენ კურსის სილაბუსის თემატიკიდან საპრეზენტაციო თემას, სემესტრის განმავლობაში ემზადებიან და ერთ-ერთ სასწავლო კვირას წარმოადგენენ პრეზენტაციას. საპრეზენტაციოდ მომზადებული მოხსენება სრულად უნდა მოიცავდეს თემის შინაარსს და მის ანალიზს. სტუდენტებს ევალებათ პრეზენტაცია ინდივიდუალური/ჯგუფური სახით. პრეზენტაციას ეთმობა 10 ქულა. შეფასების კრიტერიუმები შესაძლოა იყოს 1. ფაქტობრივი მასალის ფლობა და არგუმენტაცია 2. პრეზენტაცია აუდიტორიაში; 3. პრეზენტაციის ტექნიკური მხარე.

მაგალითი:

**ფაქტობრივი მასალის ფლობა, არგუმენტაცია** - 5 ქულა;

* 5 ქულა - სტუდენტი სრულყოფილად ფლობს მის მიერ წარმოდგენილ ინფორმაციასა და მასალებს; მის მიერ წარმოდგენილი დასკვნები არგუმენტირებული და გამყარებულია შესაბამისი ლიტერატურით;
* 4 ქულა - სტუდენტი ფლობს ფაქტობრივ მასალას, ამყარებს მას შესაბამისი ინფორმაციით, მაგრამ უშვებს მცირეოდენ უზუსტობებს;
* 3 ქულა - სტუდენტის მიერ წარდგენილი მასალა არგუმენტირებულია, მაგრამ აკლია სიზუსტე. სტუდენტი ვერ ფლობს სრულყოფილად მასალას;
* 2 ქულა - ფაქტობრივი მასალა გადმოცემულია არასრულყოფილად, აკლია არგუმენტაცია; უზუსტობებია ტერმინოლოგიაში;
* 1 ქულა - სტუდენტი ნაწილობრივ ფლობს ინფორმაციასა და მასალას, ნაშრომი არ არის არგუმენტირებული;
* 0 ქულა - სტუდენტი ვერ ფლობს ფაქტობრივ მასალას, ნაშრომში განხილული საკითხი შეუსაბამოა განსახილველი თემის.

**ნაშრომის წარდგენა-პრეზენტაცია -3 ქულა;**

* 3 ქულა - სტუდენტი სრულყოფილად ფლობს აუდიტორიას და ტექნიკურ საშუალებებს, მეტყველებს გასაგებად და ლაკონურად, ამომწურავად და სრულყოფილად პასუხობს დასმულ კითხვბზე;
* 2 ქულა - სტუდენტი ფლობს აუდიტორიას, მეტყველებს გასაგებად, დასმულ კითხვებს პასუხობს ამომწურავად, მაგრამ უშვებს მცირეოდენ უზუსტობებს;
* 1 ქულა - სტუდენტი ნაწილობრივ ფლობს აუდიტორიას, მეტყველება არ არის გამართული, აკლია თავდაჯერილობა, უშვებს შეცდომებს;
* 0 ქულა - სტუდენტი ვერ ფლობს აუდიტორია, მეტყველებს გაუგებრად, ვერ პასუხობს დასმულ კითხვებს.

**ნაშრომის ტექნიკური მხარე - 2 ქულა.**

* 2 ქულა - ნაშრომი ტექნიკური თვალსაზრისით შესრულებული და გაფორმებულია მაღალ დონეზე;
* 1 ქულა - ნაშრომი ტექნიკური თვალსაზრისით შესრულებულია დამაკმაყოფილებელ დონეზე; დაშვებულია მცირეოდენი ხასიათის უზუსტობები;
* 0ქულა - ნაშრომი ტექნიკურად გაფორმებულია არასწორად და დაშვებულია შეცდომები.

**6) ქეისი (CASE STUDY) - მაქსიმუმ 5 ქულა**

ვთქვათ, ქეისი სემესტრის განმავლობაში ტარდება ერთხელ და ენიჭება 5 ქულა: 5X1=5, პრაქტიკული მეცადინეობის ან/სამუშაო ჯგუფში მუშაობის დროს, სტუდენტებს მიეწოდებათ დავალება/ქეისი ფასდება მაქსიმუმ 5 ქულით შემდეგი კრიტერიუმების შესაბამისად.

**ქეისის განხილვა:**

5-4 ქულა - აღინიშნება ტერმინოლოგიის სრულფასოვანი ცოდნა, დასახული ქეისის/ამოცანის სრულფასოვანი აღქმა/გაგება, მოცემულია ყველა ალტერნატიული აზრის ზუსტი და სწორი ანალიზი, პასუხები დასახულ ამოცანაზე კარგად არგუმენტირებულია, მკაფიოდ ჩამოყალიბებულია და ლოგიკურადაა აგებული.

3-2 ქულა აღინინება ტერმინოლოგიის კარგი ფლობა, დასახული ქეისის/ამოცანის კარგი აღქმა/გაგება, ალტერნატიული აზრების ანალიზი გაკეთებულია მცირეოდენი შეცდომებით, პასუხები დასახულ ამოცანებზე მიღებულია, მაგრამ არგუმენტაცია აკლია, პასუხის გარკევული ნაწილი სტრუქტურირებულია და ლოგიკურად არის აგებული.

1 ქულა - აღინიშნება ტერმინოლოგიის სუსტი ფლობა, დასახული ქეისის/ამოცანის არასწორი გაგება/აღქმა ან სრული გაურკვევლობა, ალტერანტიული აზრების ანალიზის არარსებობა, პასუხი დასახულ ამოცანებზე არ არის გაცემული, გადმოცემულ აზრს არგუმნეტაცია აკლია, , საკუთარი პოზიცია არ გააჩნია, პასუხი არ არის სტურქტურირებული, ლოგიკური ბმა არ არსებობს.

0-ქულა - ქეისი არ არის განხილული, ანალიზი არ არის გაკეთებული.

**7)** წერითი დავალებები შეიძლება იყოს მრავალგვარი, მაგალითად, **გამოკითხვა ღია და დახურული კითხვებით:**

ა) დახურული კითხვა - სტუდენტს მიეცემა ტესტი 3-4 სავარაუდო პასუხით, სადაც მხოლოდ ერთი პასუხია სწორი და ის ფასდება 1 ქულით, არასწორი პასუხი ფასდება 0 ქულით. მაგალითად, 20 ღია ტესტური დავალება, 20X1=20 ქულა;

ბ) ღია კითხვა - სტუდენტს ეძლევა ბილეთი, სადაც მაგალითად, მოცემულია ერთი ან რამდენიმე საკითხი პროგრამული მასალიდან, რაზეც უნდა წერილობით წარმოადგინოს პასუხი და თითოეული პასუხი ფასდება 5 ქულით.

5 ქულა: პასუხი სრულია; საკითხი ზუსტად და ამომწურავად არის გადმოცემული; ტერმინოლოგია დაცულია. სტუდენტი ზედმიწევნით კარგად ფლობს პროგრამით გათვალისწინებულ განვლილ მასალას, კარგად აქვს ათვისებული როგორც ძირითადი ლიტერატურა, ავლენს ანალიზისა და განზოგადების კარგ უნარს.

4 ქულა: პასუხი სრულია, მაგრამ შეკვეცილი; ტერმინოლოგიურად გამართულია; საკითხი ამომწურავად არის გადმოცემული; არსებითი შეცდომა არ არის; სტუდენტი კარგად ფლობს პროგრამით გათვალისწინებულ განვლილ მასალას; ათვისებული აქვს ძირითადი ლიტერატურა, ავლენს ანალიზისა და განზოგადების უნარს.

3 ქულა: პასუხი არასრულია; საკითხი დამაკმაყოფილებლად არის გადმოცემული; ტერმინოლოგია არასრულყოფილია; სტუდენტი ფლობს პროგრამით გათვალისწინებულ მასალას, მაგრამ აღინიშნება მცირეოდენი შეცდომები, სუსტია მის მიერ წარმოდგენილი საკითხის ანალიზი.

2 ქულა: პასუხი არასრულია; ტერმინოლოგია მცდარია და არაზუსტი; საკითხის შესაბამისი მასალა გადმოცემულია ნაწილობრივ; სტუდენტს არასაკმარისად აქვს ათვისებული ძირითადი ლიტერატურა; აღინიშნება რამდენიმე არსებითი შეცდომა. არასაკმარისი თეორიული მომზადების გამო სტუდნეტს უჭირს მასალის პრაქტიკული მასალის გაანალიზება და მართებული დასკვნების გამოტანა.

1 ქულა: პასუხი არ არის სრულყოფილი; ტერმინოლოგია არ არის გამოყენებული, ან არ არის შესაბამისი; პასუხი არსებითად მცდარია. გადმოცემულია საკითხის შესაბამისი მასალის მხოლოდ ცალკეული ფრაგმენტები. სტუდენტი ვერ ახერხებს პრაქტიკული მასალის გაანალიზებას.

0 ქულა: პასუხი საკითხის შესაბამისი არ არის ან საერთოდ არ იცის მოცემული საკითხი.

ალტერბრიჯის რეკომენდაციაა, მოერიდოთ მხოლოდ დახურული კითხვების გამოყენებას სტუდენტების შეფასებისას.

**ესე** - სადაც, სტუდენტი წარმოადგენს ვრცელ და სიღრმისეულ ნაშრომს განვლილი მასალიდან რომელიმე საკითხის შესახებ.

ესეს შეფასების კრიტერიუმები შეიძლება იყოს:

**ა) მსჯელობის დასაბუთება** (არგუმენტირება და ციტირება)- მაქსიმუმ 4 ქულა

* მსჯელობა მკაფიოა, არგუმენტირებულია, არგუმენტები გამყარებულია ტექსტური მასალით - 4 ქულა.
* მსჯელობა ნაწილობრივ მკაფიოა, ნაწილობრივ-არგუმენტირებულია, არ არის გამყარებული ტექსტური მასალით ან დაშვებულია ფაქტობრივი შეცდომა - 3 ქულა.
* საკითხი ან ტექსტი არაადეკვატურად არის გაგებული, მსჯელობა არადამაჯერებელია, ტექსტური მასალაც არადეკვატურად არის მოხმობილი - 2-1 ქულა.
* ტექსტი დასაბუთების, არგუმენტირების და ციტირების გარეშეა - 0 ქულა.

**ბ) ლექსიკა და სტილი - 3 ქულა**

* აზრი მკაფიოდ და ზუსტად არის გამოხატული, ნაწერი სტილისტურად გამართულია - 3
* ქულა.
* აზრი ზუსტად არის გამოხატული, მაგრამ ლექსიკა მწირია ან გვხვდება სტილისტური ხარვეზები - 2 ქულა.
* აზრი ძირითადად გასაგებია, მაგრამ სტილისტურად გაუმართავია, გვხვდება არაადეკვატური ლექსიკა - 1 ქულა.
* აზრი ბუნდოვანია და ლექსიკა არაადეკვატური - 0 ქულა.

**გ) ორთოგრაფია-მორფოლოგია, სინტაქსი და პუნქტუაცია - 3 ქულა**

* ორთოგრაფიული, მორფოლოგიური, სინტაქსური და პუნქტუაციური ტიპის შეცდომები არ აღინიშნება - 3 ქულა.
* ორთოგრაფიული-მორფოლოგიური, სინტაქსური და პუნქტუაციური ტიპის მცირედი შეცდომები აღინიშნება - 2 ქულა.
* ორთოგრაფიული-მორფოლოგიური, სინტაქსური და პუნქტუაციური ტიპის შეცდომები აღინიშნება და 5 ზე მეტია - 1 ქულა.
* მთლიან ტექსტში შეცდომებია - 0 ქულა.

**გაითვალისწინეთ, რომ ფორმა მოცემულია წარმოდგენის შექმნისათვის, თუ როგორ უნდა აისახოს სილაბუსში შეფასების კომპონენტები და კრიტერიუმები საილუსტრაციოდ მოცემული შაბლონი, თქვენი კურსის მიზნებიდან და შედეგებიდან გამომდინარე, შეგიძლიათ გამოიყენოთ სრულიად განსხვავებული შეფასების მეთოდები და კრიტერიუმები.**